CELEX: 32020D1653
Language: hr
Date: 2020-11-06 00:00:00
Title: Provedbena odluka Komisije (EU) 2020/1653 оd 6. studenoga 2020. o završetku antisubvencijskog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije

9.11.2020   
               
               
                  HR
               
               
                  Službeni list Europske unije
               
               
                  L 372/50
               
            
         PROVEDBENA ODLUKA KOMISIJE (EU) 2020/1653
         оd 6. studenoga 2020.
         o završetku antisubvencijskog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (1), a posebno njezin članak 14. stavak 1.,
         budući da:
         1.   POSTUPAK
         
         
                     (1)
                  
                  
                     Europska komisija („Komisija”) pokrenula je 10. listopada 2019. antisubvencijski ispitni postupak u vezi s uvozom u Uniju određenih toplovaljanih limova i koluta od nehrđajućeg čelika („SSHR” ili „proizvod iz ispitnog postupka”) podrijetlom iz Narodne Republike Kine i Indonezije. Komisija je Obavijest o pokretanju postupka objavila u Službenom listu Europske unije (2).
                  
               
                     (2)
                  
                  
                     Proizvod iz ispitnog postupka jesu plosnati valjani proizvodi od nehrđajućeg čelika, bili u kolutima ili ne (uključujući proizvode koji su odrezani na određenu dužinu i uske trake), samo toplovaljani i dalje neobrađeni i isključujući proizvode, koji nisu u kolutima, širine 600 mm ili veće i debljine veće od 10 mm, podrijetlom iz Narodne Republike Kine i Indonezije.
                  
               
                     (3)
                  
                  
                     Ispitni postupak pokrenut je nakon pritužbe koju je podnijela Europska federacija proizvođača željeza i čelika („Eurofer” ili „podnositelj pritužbe”) u ime četiriju proizvođača iz Unije koji čine cjelokupnu proizvodnju proizvoda iz ispitnog postupka u Uniji. Pritužba je sadržavala dokaze o subvencioniranju i posljedičnoj šteti koji su bili dostatni da se opravda pokretanje ispitnog postupka.
                  
               
                     (4)
                  
                  
                     Komisija je u Obavijesti o pokretanju postupka pozvala zainteresirane strane da joj se obrate radi sudjelovanja u ispitnom postupku. Osim toga, Komisija je o pokretanju ispitnog postupka obavijestila podnositelje pritužbe, druge poznate proizvođače iz Unije, poznate proizvođače izvoznike i kineska tijela, poznate uvoznike, dobavljače, korisnike i trgovce te udruženja za koja se zna da se postupak na njih odnosi te ih je pozvala na sudjelovanje.
                  
               
                     (5)
                  
                  
                     Sve zainteresirane strane imale su priliku dostaviti primjedbe na pokretanje ispitnog postupka i zatražiti saslušanje pred Komisijom i/ili službenikom za saslušanje u trgovinskim postupcima u roku utvrđenom u obavijesti o pokretanju postupka.
                  
               2.   POVLAČENJE PRITUŽBE I ZAVRŠETAK POSTUPKA
         
         
                     (6)
                  
                  
                     Podnositelj pritužbe obavijestio je Komisiju 18. rujna 2020. da je povukao pritužbu.
                  
               
                     (7)
                  
                  
                     Na temelju članka 14. stavka 1. Uredbe (EU) 2016/1037 postupak se može završiti ako se pritužba povuče, osim ako je završetak protivan interesu Unije.
                  
               
                     (8)
                  
                  
                     Ispitnim postupkom nisu otkriveni nikakvi razlozi zbog kojih bi nastavak predmeta bio u interesu Unije.
                  
               
                     (9)
                  
                  
                     Komisija je stoga zaključila da bi antisubvencijski postupak u vezi s uvozom u Uniju određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije trebalo završiti bez uvođenja mjera.
                  
               
                     (10)
                  
                  
                     Zainteresirane strane o tome su obaviještene te su imale priliku dostaviti primjedbe. Vlada Indonezije navela je da se u potpunosti slaže sa zaključkom Komisije. Nije zaprimljena nijedna druga primjedba.
                  
               
                     (11)
                  
                  
                     Ova je Odluka u skladu s mišljenjem Odbora uspostavljenog člankom 25. stavkom 1. Uredbe (EU) 2016/1037,
                  
               DONIJELA JE OVU ODLUKU:
         
            Članak 1.
            Završava se antisubvencijski postupak u vezi s uvozom u Uniju plosnatih valjanih proizvoda od nehrđajućeg čelika, bili u kolutima ili ne (uključujući proizvode koji su odrezani na određenu dužinu i uske trake), samo toplovaljani i dalje neobrađeni i isključujući proizvode, koji nisu u kolutima, širine 600 mm ili veće i debljine veće od 10 mm, trenutačno razvrstani u oznake HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 i 7220 12 te podrijetlom iz Narodne Republike Kine i Indonezije.
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 6. studenoga 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 55.
         
         
            (2)  Obavijest o pokretanju antisubvencijskog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije (SL C 342, 10.10.2019., str. 18.).